b'\n_START_ARTICLE_\nNefrologija\n_START_PARAGRAPH_\nNefrologija (gr. nephros \xe2\x80\x93 inkstas ir logos \xe2\x80\x93 mokslas) \xe2\x80\x93 medicinos \xc5\xa1aka, kuri tiria inkst\xc5\xb3 strukt\xc5\xabr\xc4\x85, funkcijas, lig\xc5\xb3 etiologij\xc4\x85, patogenez\xc4\x99, klinik\xc4\x85, profilaktik\xc4\x85 ir gydym\xc4\x85. Greta fizikini\xc5\xb3, biochemini\xc5\xb3, imunini\xc5\xb3, radioizotopini\xc5\xb3 tyrimo metod\xc5\xb3 taikoma inkst\xc5\xb3 angiografija, biopsija, urografija. Nefrologija susijusi su urologija.\n_START_SECTION_\nIstorija\n_START_PARAGRAPH_\n\xc5\xa0i medicinos \xc5\xa1aka atsirado XIX a. viduryje, R. Braitui (1788\xe2\x80\x931858 m., Did\xc5\xbeioji Britanija) apra\xc5\xa1ius nefrito po\xc5\xbeymius ir klinik\xc4\x85. A. \xc5\xa0umlianskis (1848\xe2\x80\x931895 m., Rusija) ir V. Boumenas (1816\xe2\x80\x931892 m., Did\xc5\xbeioji Britanija) atrado inkst\xc5\xb3 kamuol\xc4\x97lio kapsul\xc4\x99, v\xc4\x97liau pavadint\xc4\x85 jo vardu. Buvo i\xc5\xa1tirta ir apra\xc5\xa1yta daugelio inkst\xc5\xb3 lig\xc5\xb3 simptomika, inkst\xc5\xb3 nepakankamumo vystymosi d\xc4\x97sningumai. XX a. pirmojoje pus\xc4\x97je L. Ambaras ir \xc5\xbd. Albaranas (Pranc\xc5\xabzija) suk\xc5\xabr\xc4\x97 inkst\xc5\xb3 funkcijos tyrimo metod\xc5\xb3. A. Marionas (Pranc\xc5\xabzija) patobulino daugel\xc4\xaf inkst\xc5\xb3 operacij\xc5\xb3. Ypa\xc4\x8d spar\xc4\x8diai nefrologija prad\xc4\x97jo vystytis, kai buvo sukurti inkst\xc5\xb3 angiografijos ir urografijos metodai. Atlikti pirmieji inkst\xc5\xb3 persodinimo bandymai. E. Ulmanas (Austrija) 1902 m., ligoniui prijungdamas kiaul\xc4\x97s inkst\xc4\x85, nes\xc4\x97kmingai m\xc4\x97gino gydyti inkst\xc5\xb3 nepakankamum\xc4\x85. 1912 m. D. Abelis, L. Rauntris ir B. Terneris (JAV) sukonstravo pirm\xc4\x85j\xc4\xaf dirbtin\xc4\xaf inkst\xc4\x85. V. Kolfas (Nyderlandai) 1943 m. padar\xc4\x97 pirm\xc4\x85j\xc4\x85 hemodializ\xc4\x99. 1954 m. Bostone pirm\xc4\x85kart s\xc4\x97kmingai persodintas inkstas. 1960 m. buvo \xc4\xafkurta Tarptautin\xc4\x97 nefrolog\xc5\xb3 draugija._NEWLINE_TSRS 1921 m. S. Zimnickis suk\xc5\xabr\xc4\x97 inkst\xc5\xb3 funkcijos tyrimo metod\xc4\x85, 1924 m. originaliai suklasifikavo nefritus. 1934 m. V. Voronojus pirmasis pasaulyje transplantacijai prad\xc4\x97jo naudoti lavono inkst\xc4\x85. 1958 m. prad\xc4\x97tas naudoti dirbtinis inkstas. 1963 m. B. Petrovskis pirm\xc4\x85 kart\xc4\x85 s\xc4\x97kmingai persodino inkst\xc4\x85._NEWLINE_Lietuvoje nefrologijos klausimus, tokius kaip inkst\xc5\xb3 tuberkulioz\xc4\x97, plastin\xc4\x97s inkst\xc5\xb3 operacijos, 1922\xe2\x80\x931940 m. tyr\xc4\x97 V. Kuzma ir V. Kanauka. Dirbtinis inkstas prad\xc4\x97tas naudoti 1962 m. Vilniaus, 1969 m. Kauno ligonin\xc4\x97se. 1970 m. A. Marcinkevi\xc4\x8dius atliko pirm\xc4\x85j\xc4\x85 inksto persodinimo operacij\xc4\x85.'